
Vă înaintăm, alăturat, Raportul asupra propunerii legislative privind modificarea art.27 din Legea nr.215/23 aprilie 2001 publicată în Monitorul Oficial a României nr.204/23 aprilie 2001, trimisă Comisiei noastre pentru dezbatere şi avizare în fond, cu adresa nr.324 din 17 iunie 2003. 

 PRESEDINTE,

IOAN OLTEAN

RAPORT  

asupra propunerii legislative privind modificarea art.27 din Legea nr.215/23 aprilie 2001 publicată în Monitorul Oficial a României nr.204/23 aprilie 2001



1. Cu adresa nr.324 din 17 iunie 2003, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu propunerea legislativă privind modificarea art.27 din Legea nr.215/23 aprilie 2001 publicată în Monitorul Oficial a României nr.204/23 aprilie 2001.



La întocmirea Raportului a fost avut în vedere avizul Consiliului Legislativ nr.879/2003. 



Propunerea legislativă a fost dezbătută şi avizată în fond, în procedură obişnuită, în şedinţa din 1 iulie 2003.



Iniţiativa legislativă are ca obiect de reglementare completarea art.27, cu trei noi alineate, care stabilesc obligaţia prefectului de a ataca în instanţa de contencios administrativ hotărârile adoptate de Consiliul local sau Consiliul judeţean, precum şi dispoziţiile emise de primar sau preşedintele consiliului judeţean, în cazul în care acestea sunt vădit ilegale sau nu sunt contrasemnate de către secretarul consiliului local sau consiliului judeţean. De asemenea, se prevede competenţa pentru primar, respectiv pentru preşedintele consiliului judeţean, de a sesiza prefectul în cazul unui act ilegal al consiliului local sau al consiliului judeţean, iar în situaţia în care prefectul nu-şi exercită prerogativa de a ataca în instanţă actul respectiv, sesizarea instanţei se poate face de către primar, respectiv de preşedintele consiliului judeţean. 



Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea propunerii legislative din următoarele motive: 



- Soluţia propusă la alin.(2) al art.27 potrivit căreia prefectul este obligat să atace în faţa instanţei de contencios administrativ hotărârile adoptate de consiliul local sau de consiliul judeţean, precum  şi dispoziţiile emise de primar sau de preşedintele consiliului judeţean în cazul în care acestea sunt vădit ilegale sau nu sunt contrasemnate pentru legalitate de către secretarul consiliului local sau consiliului judeţean este în contradicţie cu dispoziţiile art.122 alin.(4) din Constituţie, potrivit cărora prefectul poate ataca în faţa instanţei de contencios administrativ  un act al consiliului judeţean, al celui local sau al primarului în cazul în care consideră actul ilegal. 



Acesta este în contradicţie chiar cu alin.(1) al aceluiaşi articol (nemodificat), care consacră în mod corect posibilitatea prefectului nu obligativitatea acestuia de a ataca actele pe care le consideră ilegale. 



- Textul propus pentru alin.(3) al art.27, potrivit căruia primarul va sesiza prefectul în situaţia în care apreciază că o hotărâre este ilegală, îşi găseşte consacrarea la art.68 alin.(1) lit.b) din aceeaşi lege, astfel încât intervenţia legislativă nu se justifică. 



- In ce priveşte reglementarea propusă la alin.(4) al art.27 este de semnalat faptul că potrivit alin.(1) al aceluiaşi articol, autoritatea căreia îi revine sarcina de a veghea la respectarea legii în exercitarea autonomiei locale este numai prefectul  care acţionează în calitate de reprezentant al Guvernului în teritoriu şi sesizează instanţa judecătorească despre ilegalitatea unui act al consiliului local.



2. Prin obiectul de reglementare şi conţinutul său, propunerea legislativă face parte din categoria legilor organice, împrumutând acest caracter de le legea supusă completării.



3. La lucrările Comisiei au fost prezenţi 21 de deputaţi, din totalul de 26 membri ai Comisiei.



Raportul Comisiei a fost adoptat cu 15 voturi pentru şi 1 abţinere.


PREŞEDINTE,




SECRETAR,

IOAN OLTEAN



KOVACS CSABA TIBERIU

Expert parlamentar:

Stelian Androne

